**Lupoaică albă risipei dată**

*Agafia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A fost o vreme când;

purtam doar orizonturi

prin ramurile verzi.

În trupul nesăpat de-a timpului risipă,

frumoase-mi erau livezile toate,

cu mere roşii pe aripi purtate,

zboruri înalte necoapte iubiri.

A fost o vreme când;

ploile luminii îmi fântâneau în ochi,

noaptea îngenunchea supusă

lupoaicei albe,

risipei date.

Azi, sub ochiul timpului clipind spre iarnă,

dor amurgurile

de prea plin,

aduceri aminte colindă nostalgic

la poarta zorilor închisă,

Tantal mă cheamă spre limanul

umbrelor însetate încă

de seva dulce amară a lumii.

Azi, să rămân

în ramul toamnei aş vrea,

lupoaică albă

până în clipă acea definitivă

când lumina se întoarnă în “nous”,

când mă închid în lumină.